A BIZOTTSÁG 313/2006/EK RENDELETE
(2006. február 22.)
a görög intervenciós hivatal birtokában lévő hántolatlan rizs belső piacon történő viszonteladására vonatkozó folyamatos pályázati felhívás megnyitásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a rizs piacának közös szervezéséről szóló, 2003. szeptember 29-i 1785/2003/EK tanácsi rendeletre (1) és különösen annak 7. cikke (4) és (5) bekezdésére,
mivel:
(1)
A 75/91/EGK bizottsági rendelet (2) megállapította a hántolatlan rizsnek az intervenciós hivatalok általi értékesítésére alkalmazandó eljárást és feltételeket.
(2)
A rizs közösségi piaci viszonyaira tekintettel helyénvaló folyamatos pályázati eljárást indítani körülbelül 34 611 tonna, a görög intervenciós hivatal birtokában lévő hántolatlan rizs belső piacon történő viszonteladására.
(3)
Az ebben a rendeletben foglalt rendelkezések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A görög intervenciós hivatal - a 75/91/EGK rendeletben meghatározott feltételeknek megfelelően - pályázati eljárást indít a birtokában lévő, e rendelet mellékletében megjelölt hántolatlanrizs-mennyiségek belső piacon történő viszonteladására.
2. cikk
(1) Az első részleges pályázati felhívásnál az ajánlatok benyújtásának határideje 2006. március 8-án jár le.
(2) Az utolsó részleges pályázati felhívásnál az ajánlatok benyújtásának határideje 2006. június 28-án jár le.
(3) Az ajánlatokat a görög intervenciós hivatalnál kell benyújtani:
OPEKEPE
Acharnon Street 241
GR-10446 Athén
Tel.: (30-210) 212 48 46 és 212 47 88
Fax: (30-210) 212 47 91
3. cikk
A 75/91/EGK rendelet 19. cikkétől eltérve a görög intervenciós hivatal legkésőbb az ajánlatok benyújtási határidejének lejártát követő hét keddjén közli a Bizottsággal a különböző eladott tételek mennyiségét és átlagárát, adott esetben csoportonkénti lebontásban.
4. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. február 22-én.